Drieňovec (prítok kanála Veľké Revištia-Bežovce)

 Drieňovec je potok v regióne Zemplín na území obcí Jasenov, Ruskovce, Úbrež a Veľké Revištia v okrese Sobrance v Košickom kraji. Je to ľavostranný prítok kanála Veľké Revištia-Bežovce v povodí Bodrogu; má dĺžku 5,2 km. Hydrologické poradie (číslo povodia): 4-30-06-611. Geomorfologická kategorizácia: geomorfologický celok Východoslovenská rovina, geomorfologický podcelok Sobranecká rovina.
Prameň.
Pramení v poľnohospodárskom extraviláne v nadmorskej výške 167 m n. m., na pasienku "Húšťavky" v juhovýchodnej časti obce Jasenov v okrese Sobrance.
Opis toku.
Od prameňa tečie juhozápadným smerom, pravým brehom obteká pole "Drieňovec", vstupuje na územie obce Ruskovce a pokračuje nezmeneným smerom až do svojho ústia; po svojom ľavom brehu obteká pole s názvom "Drieňovec" a vo výške 135 m n. m. prichádza na obecnú hranicu medzi Ruskovcami a obcou Úbrež. Ďalej sleduje obecnú hranicu až po svoje ústie s výnimkou posledných 600 m svojho toku; po svojom pravom brehu v Úbreži obteká pole s názvom "Pod Drieňovcom", neskôr pole "Popov kút" a pole "Štipky"; po dosiahnutí trojchotárnika obcí Ruskovce, Úbrež a Veľké Revištia v nadmorskej výške 113 m n. m. tvorí obecnú hranicu medzi Úbrežom a Veľkými Revišťami, tu na svojom ľavom brehu vo Veľkých Revištiach obteká lúku "Drieňovec" a tesne po opustení obecnej hranice podteká cestu I. triedy 19 Michalovce – Sobrance a za ňou na území Veľkých Revíšť v nadmorskej výške 112 m n. m. ústi do začiatku melioračného (záchytného) kanála Veľké Revištia-Bežovce. Vodný tok "Drieňovec" nemá významnejšie prítoky; v nadmorskej výške 123 m n. m. sa odpája z neho 0,6 km dlhé priame kanalizované prepojenie do bezmenného kanála, tečúceho zo severu na juh po východnom okraji cesty z Úbreža k začiatku kanála Veľké Revištia-Bežovce. Pramení a preteká v juhozápadnej časti obce Jasenov, preteká západnou časťou obce Ruskovce, preteká po východnej hranici obce Úbrež a po severnej hranici obce Veľké Revištia a tesne po prekročení obecnej hranice už na území Veľkých Revíšť ústi do kanála Veľké Revištia-Bežovce. Nachádza sa v geomorfologickom celku Východoslovenská rovina a podcelku Sobranecká rovina.
Pôvod názvu.
Názov potoka "Drieňovec" má pôvod v charakteristickom výskyte drieňa obyčajného (Cornus mas) v jeho povodí. Zo slovného základu apelatíva "drieň" po doplnení formantom "-ov-ec" bol utvorený názov "Drieňovec" ako súčasť početnej skupiny názvov v slovenskej toponymii vrátane hydronymie; porovnaj názvy vodných tokov napr. Bzovec, Bukovec, Hrabovec, Javorovec, Jelšovec. Názov potoka bol štandardizovaný v roku 1976 v podobe "Drieňovec". Hydronymum "Drieňovec" bolo prenesené i na kultivovanú pôdu v okolí potoka po osídlení oblasti, t. j. na dnešné pole "Drieňovec" v Jasenove, pole "Drieňovec" v Ruskovciach, pole "Drieňovec" v Úbreži a lúku "Drieňovec" vo Veľkých Revištiach. Otázky priority pomenovacieho procesu a prenosu názvu nie sú ešte uzavreté a sú predmetom ďalšieho výskumu.
Značný počet názvov iných potokov na Slovensku obsahuje slovný základ všeobecného podstatného mena "drieň": Drienický potok, Drienok, Drieňov, Drieňová, Drienovec, Drieňovec (prítok Budinského potoka), Drienovka, Drienovský potok, Drieňovský potok (prítok Východného Turca), Drieňovský potok (prítok Slatiny), Drieňovský potok (prítok Kútočného potoka), Drieňovský potok (prítok Štiavnice), Drieňovský potok (prítok Mačacieho potoka), Drieňový potok (prítok Bukového potoka), Drieňový potok (prítok Žitavy) i kanálov: Drieňový kanál, Drieňovský kanál, Drieňovec. Názvy týchto vodných tokov majú podobnú motiváciu: buď v svojom pomenovacom procese prebrali s prípadnou modifikáciou do svojho názvu časť názvu sídelného objektu (obce, časti obce) respektíve nesídelného objektu (vrchu, lesa) alebo v pomenovacom procese primárne využili slovný základ apelatíva "drieň".